**Uniwersytet Wroclawski**

Az előző félévemet Lengyelország negyedik legnagyobb városában, Wroclawban töltöttem el. A kint teljesített tantárgyaim segítségével megismerhettem ennek a gyönyörű városnak a múltját és minden apró szegletét. A várost két szempontból is különlegesnek találom: korábban német város volt, így ha nyitott szemmel jár az ember, akkor sok helyen találhat erre utaló emlékeket, illetve a hidak városaként is emlegetik, mivel manapság is 220 híd áll a városban. A város gyönyörű és egyedülálló, jó időben szinte kivirágzik, mindenhol megjelennek az egyetemisták és hihetetlen diákélet alakul ki hirtelen. A kint eltöltött idő alatt megtapasztalhattam, hogy milyen egy teljesen más kultúrában helyt állni és megérttetni magam. Akár nyelvtudás hiányában is muszáj volt helyt állnom, mivel a kollégiumomban senki nem beszélt angolul a recepción, így már a beköltözésnél szembesülnöm kellett ezzel. Az egyetem biztosított számunkra egy 1,5 hetes lengyel tanfolyamot, ahol lehetőségem volt az alapvető dolgokat megtanulnom lengyelül, illetve már itt elkezdődött az ismerkedés a többi Erasmusos diákkal. (Ha valaki Lengyelországba szeretne utazni és nem tudja, hogy részt vegyen-e ezen a tanfolyamon, akkor mindenképp ajánlom neki. Hasznos lesz a kint eltöltött idő alatt.) A kinti Erasmus koordinátorom nagyon kedves volt, bármikor és bármilyen kérdéssel tudtam hozzá fordulni. Az ügyintézés az egyetemen belül nagyon könnyen és gördülékenyen halad, könnyen hozzá juthattam a diákigazolványomhoz és az utazáshoz szükséges Urban Card-omhoz is. A félév végén szinte meglepően gyorsan megkaptam minden nyomtatványt, ami a haza utazáshoz szükséges. Az egyetemen belül a tanárok többsége nagyon kedves és segítőkész volt. Az óráim többségét egy kisebb csoporttal együtt látogattam, így velük nagyon jó kapcsolat alakult ki. Sok időt töltöttünk együtt és a félév végén még egy közös kirándulásra is kaptunk lehetőséget az egyetem keretein belül. A kint eltöltött idő alatt volt lehetőségem utazni is, jártam az ország különböző pontjain. Ezekkel az emlékekkel, élményekkel mindenképp gazdagodtam, mindig mosolyogva fogok vissza emlékezni rájuk.